อย.ร่วมกับกองบัญชาการตำรวจสอบสวนกลาง บุกค้นโกดัง ลักลอบนำเข้าชุดตรวจ ATK ของกลางมูลค่ากว่า 5 ล้านบาท
นพ.ไพศาล ดั่นคุ้ม เลขาธิการคณะกรรมการอาหารและยา ร่วมกับพล.ต.ท.จิรภพ ภูริเดช ผู้บัญชาการตำรวจสอบสวนกลาง แถลงผลตรวจค้นโกดัง 2 แห่ง ย่านบางกะปิ ลักลอบนำเข้าเครื่องมือแพทย์และวัตถุอันตรายชนิดที่ 3 โดยไม่ได้รับอนุญาตจากสำนักงานคณะกรรมการอาหารและยา ได้แก่ ATK ชุดตรวจหาเชื้อโควิด-19 ยี่ห้อ NEWGENE COVID-19 antigen detection kit แบบซองและแบบกล่อง 1,425 ชุดหน้ากากอนามัยทางการแพทย์ รวมกว่า 350,000 ชิ้น ชุด PPE เครื่องวัดออกซิเจนปลายนิ้ว เทอร์โมมิเตอร์ ป้ายห้อยคอกันไวรัสและผลิตภัณฑ์น้ำยาล้างจานและซักผ้า มูลค่ากว่า 5 ล้านบาท เบื้องต้นได้ดำเนินการเอาผิดตามพระราชบัญญัติเครื่องมือแพทย์ พ.ศ.2551 และที่แก้ไขเพิ่มเติม ฐานนำเข้าเครื่องมือแพทย์โดยไม่ได้จดทะเบียนสถานประกอบการ นำเข้าเครื่องมือแพทย์ปลอม ขายเครื่องมือแพทย์ที่ไม่ผ่านการประเมินเทคโนโลยีและขายเครื่องมือแพทย์ที่ไม่ได้รับใบรับแจ้งรายการละเอียด ต้องระวางโทษสูงสุดจำคุกไม่เกิน 10 ปี ปรับไม่เกิน 1 ล้านบาท หรือทั้งจำทั้งปรับ ความผิดตามพระราชบัญญัติวัตถุอันตราย พ.ศ.2535 และที่แก้ไขเพิ่มเติม ฐาน นำเข้าวัตถุอันตรายชนิดที่ 3 โดยมิได้ขออนุญาต นำเข้าวัตถุอันตรายที่ต้องขึ้นทะเบียนแต่มิได้ขึ้นทะเบียนและนำเข้าวัตถุอันตรายที่มีการแสดงฉลากไม่ถูกต้อง ต้องระวางโทษสูงสุดจำคุกไม่เกิน 3 ปี หรือปรับไม่เกิน 300,000 บาท หรือทั้งจำทั้งปรับฝากประชาชนให้ระมัดระวังในการเลือกซื้อผลิตภัณฑ์เครื่องมือแพทย์ ควรเลือกซื้อจากร้านขายยา หรือร้านขายอุปกรณ์ทางการแพทย์ หรือร้านค้าที่เชื่อถือได้ ก่อนซื้อขอให้ตรวจสอบการได้รับอนุญาตกับเว็บไซต์ อย. ก่อน และขอเตือนผู้ที่ลักลอบจำหน่ายผลิตภัณฑ์เครื่องมือแพทย์ที่ไม่ได้รับอนุญาต ให้หยุดการกระทำดังกล่าวทันที หากตรวจพบจะดำเนินคดีถึงที่สุด หากประชาชนพบเห็นการกระทำความผิด สามารถแจ้งได้ที่ สายด่วน ปคบ. 1135 เพจ ปคบ. เตือนภัยผู้บริโภค หรือสายด่วน อย. โทร 1556